ป.ป.ช. ชี้มูลความผิด 3 ส.ส.พรรคภูมิใจไทย กรณีเสียบบัตรแทนกัน
นายนิวัติไชย เกษมมงคล รองเลขาธิการคณะกรรมการป้องกันและะปราบปรามการทุจริตแห่งชาติ ( ป.ป.ช.) ในฐานะโฆษกสำนักงาน ป.ป.ช. เปิดเผยว่าคณะกรรมการ ป.ป.ช. มีมติแต่งตั้งคณะกรรมการไต่สวนพิจารณาข้อเท็จจริงเรื่องกล่าวหา เจ้าพนักงานของรัฐ ใช้หรือยินยอมให้ผู้อื่นใช้บัตรลงมติในการพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563 ประกอบด้วย นายฉลอง เทอดวีระพงศ์ ,นายภูมิศิษฏ์ คงมี ,นางนาที รัชกิจประการ, นายสมบูรณ์ ซารัมย์ ซึ่งเป็นสมาชิกสภาผู้แทนราษฎร พรรคภูมิใจไทย / นางสาวภริม พูลเจริญ และนายทวิรัฐ รัตนเศรษฐ สมาชิกสภาผู้แทนราษฎร พรรคพลังประชารัฐ รวมทั้งศาสตราจารย์โกวิทย์ พวงงาม สมาชิกสภาผู้แทนราษฎร พรรคพลังท้องถิ่นไทจากการไต่สวนข้อเท็จจริง คณะกรรมการ ป.ป.ช. มีมติว่า การกระทำของนายฉลอง เทอดวีระพงศ์ นายภูมิศิษฏ์ คงมี และนางนาที รัชกิจประการ มีมูลความผิดทางอาญา ตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2561 มาตรา 172 และมีมูลความผิดฐานกระทำการฝ่าฝืนหรือไม่ปฏิบัติตามมาตรฐานทางจริยธรรมอย่างร้ายแรง ตามมาตรฐานทางจริยธรรมของตุลาการ ศาลรัฐธรรมนูญและผู้ดำรงตำแหน่งในองค์กรอิสระ รวมทั้งผู้ว่าการตรวจเงินแผ่นดินและหัวหน้าหน่วยงานธุรการของศาลรัฐธรรมนูญและองค์กรอิสระ พ.ศ. 2561 ให้ส่งรายงาน สำนวนการไต่สวน เอกสาร พยานหลักฐานและความเห็นพร้อมสำเนาอิเล็กทรอนิกส์ ไปยังอัยการสูงสุด เพื่อดำเนินการฟ้องคดีอาญาต่อศาลฎีกาแผนกคดีอาญาของผู้ดำรงตำแหน่งทางการเมือง  และยื่นคำร้องต่อศาลฎีกาเพื่อพิจารณาวินิจฉัยกรณีฝ่าฝืนหรือไม่ปฏิบัติตามมาตรฐานทางจริยธรรมอย่างร้ายแรง แล้วแต่กรณีต่อไปส่วนการกระทำของนางสาวภริม พูลเจริญ และนายทวิรัฐ รัตนเศรษฐ เห็นควรส่งเรื่องให้ประธานสภาผู้แทนราษฎร ในฐานะผู้รักษาการตามข้อบังคับการประชุมสภาผู้แทนราษฎร พ.ศ. 2562 ดำเนินการในส่วนที่เกี่ยวข้องต่อไป สำหรับการกระทำของนายสมบูรณ์ ซารัมย์ และศาสตราจารย์โกวิทย์ พวงงาม จากการไต่สวนข้อเท็จจริง ไม่ปรากฏข้อเท็จจริงและพยานหลักฐานเพียงพอที่จะฟังได้ว่า มีการใช้บัตรอิเล็กทรอนิกส์แสดงตนและลงมติแทนสมาชิกสภาผู้แทนราษฎรรายอื่นตามที่กล่าวหา ข้อกล่าวหาไม่มีมูล เห็นควรให้ข้อกล่าวหาตกไป